SET ปิดบวก 5 จุด รับแรงซื้อกลุ่ม Domestic play หลัง “จีดีพี” ไทยไตรมาส 3 ดีเกินคาด
SET ปิดบวก 5 จุด รับแรงซื้อกลุ่ม Domestic play หลัง หลัง “จีดีพี” ไทยไตรมาส 3 ดีเกินคาด และปีหน้าคาดโต 3.5-4.5% กลับสู่ภาวะปกติ ส่วนพรุ่งนี้ตลาดฯยังขึ้นไปได้ต่อ พร้อมให้แนวรับ 1,635-1,640 แนวต้าน 1,655-1,660 จุด
16 พ.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นได้ ส่วนใหญ่เป็นแรงซื้อมาจากหุ้น Domestic  play อย่างกลุ่มรับเหมาก่อสร้าง, กลุ่มนิคมอุตสาหกรรม หลังจากที่อัตราการขยายตัวทางเศรษฐกิจ (GDP) ของไทยในไตรมาส 3/2564 ออกมาดีกว่าคาด และปี 2565 สำนักงานสภาพัฒนาการเศรษฐกิจและสังคมแห่งชาติ (สภาพัฒน์) ก็ยังคาดการณ์ว่าจะเติบโต 3.50 – 4.50% แสดงให้เห็นแนวโน้มเศรษฐกิจไทยจะกลับเข้าสู่ภาวะปกติ
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ คล้ายกับตลาดยุโรปที่แกว่งทรงตัวทั้งบวก-ลบไม่มาก ในช่วงรอผลการประชุมร่วมกันของผู้นำสหรัฐและจีนที่คาดหวังจะมีความคืบหน้าในทางบวก
สำหรับแนวโน้มการลงทุนในวันพรุ่งนี้ (17 พ.ย.2564) นายชัยยศ กล่าวว่า ตลาดฯน่าจะยังปรับตัวขึ้นได้ต่อ จากแรงซื้อหุ้น Domestic play และกลุ่มเปิดเมือง หลังเศรษฐกิจไทยผ่านจุดต่ำสุดไปแล้วในไตรมาส 3/2564 และพร้อมจะฟื้นตัวต่อเนื่องถึงปีหน้า พร้อมให้แนวรับ 1,635 – 1,640 จุด ส่วนแนวต้าน 1,655 – 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 4,181.31 ล้านบาท ปิดที่ 134.50 บาท เพิ่มขึ้น 1.50 บาท
TRUE มูลค่าการซื้อขาย 3,561.14 ล้านบาท ปิดที่ 4.14 บาท เพิ่มขึ้น 0.02 บาท
KBANK มูลค่าการซื้อขาย 3,380.65 ล้านบาท ปิดที่ 147.50 บาท ลดลง 0.50 บาท
EA มูลค่าการซื้อขาย 2,372.89 ล้านบาท ปิดที่ 70.00 บาท เพิ่มขึ้น 1.00 บาท
PTT มูลค่าการซื้อขาย 2,187.78 ล้านบาท ปิดที่ 37.75 บาท ลดลง 0.25 บาท
 
 
 